ताई-भाई के संवाद से आसान हुई कैलाश और सोमानी की राह
भाजपा नगर अध्यक्ष का निर्वाचन इस बार बिना किसी राजनीतिक उठापटक के हो गया। कई कार्यकर्ताओं को इस ‘शांति’ ने बेचैन कर रखा है। उनकी बेचैनी कैलाश शर्मा के दोबारा नगर अध्यक्ष व अशोक सोमानी के जिलाध्यक्ष बनने को लेकर बिल्कुल नहीं है। वे तो इनके चयन के पीछे की राजनीति को समझने के लिए बैचेन हैं। आखिर क्या है पर्दे के पीछे की कहानी? पढ़िए।
नगर अध्यक्ष के लिए जो रायशुमारी हुई उसमें कैलाश तीसरे नंबर पर थे। उमेश शर्मा को सबसे ज्यादा वोट मिले थे। वाघेला दूसरे नंबर पर रहे। कैलाश लगभग हार मान चुके थे। सूत्रों के मुताबिक उन्होंने सांसद सुमित्रा महाजन से आखिरी बार भेंट की। ताई पसीज गईं। कैलाश विजयवर्गीय से संपर्क साधा। विजयवर्गीय ने थोड़ा वक्त मांगा। रमेश मेंदोला और जीतू जिराती से चर्चा की। यह कैलाश व अशोक के लिए टर्निंग पॉइंट साबित हुआ। मेंदोला व जिराती ने शर्मा को दोबारा दायित्व देने के साथ सोमानी को अध्यक्ष बनाए जाने का ‘अाग्रह’ कर लिया। सोमानी को ताई ने पुराना कार्यकर्ता बताया तो प्रदेश संगठन ने राहत की सांस ली और पहली सूची में ही दोनों के नामों का ऐलान कर दिया, ताकि बाद में कोई बखेड़ा न हो।
टीम विजयवर्गीय की असल ‘पॉलिटिक्स’
विजयवर्गीय समर्थकों ने इंदौर ग्रामीण में ही इस बार ज्यादा ध्यान दिया। जिलाध्यक्ष की रायशुमारी में अशोक सोमानी को 23 में से 10 वोट हासिल हुए। एक तरह से वे अव्वल कहे जा सकते थे, लेकिन सांसद सुमित्रा महाजन, विधायक राजेश सोनकर, देवराजसिंह परिहार जैसे नेताओं की पसंद रंजनसिंह थे। वहीं विधायक मनोज पटेल, निवर्तमान जिलाध्यक्ष रवि रावलिया, जिला पंचायत अध्यक्ष कविता पाटीदार, गोपालसिंह चौधरी वरिष्ठ नेता प्रेमसिंह ढाबली के पक्ष में थे, लेकिन कैलाश शर्मा के बहाने सोमानी का नाम भी फाइनल हुआ। कहते हैं कविता पाटीदार ने ढाबली का साथ इसलिए दिया, क्योंकि अगले विधानसभा चुनाव में यदि विजयवर्गीय उम्मीदवार नहीं बनते हैं तो वे महू से टिकट की मजबूत दावेदार होंगी। ढाबली जिलाध्यक्ष होते तो उनका समर्थन करते। गोपालसिंह चौधरी और पूर्व जिला पंचायत अध्यक्ष ओम परसावदिया समर्थक भी अब अपने नेताओं को विधानसभा चुनाव लड़ते देखना चाहते हैं। समर्थकों की सोच थी कि सोमानी अध्यक्ष बन गए तो उनकी दावेदारी कमजोर हो जाएगी। टीम विजयवर्गीय नगर कैलाश शर्मा के हवाले कर महू में आकाश के लिए जमीन तैयार कर रही हैं। सोमानी इसमें उनका पहले से साथ दे रहे हैं, जो आगे भी जारी रहेगा..। एक बड़ा सवाल ये भी है कि विजयवर्गीय कहां से चुनाव लड़ेंगे। चर्चा है कि वे राज्यसभा के जरिये संसद में जाएंगे..। ताई एक चुनाव और लड़ सकती हैं...।
hin_Deva hin_Deva hin_Deva kas_Deva hin_Deva